Morten Helveg Petersen (RV), 2004-11-11:
I spørgsmålet om en militær straffelov har Det Radikale Venstre fokuseret på to områder.
For det første retssikkerheden for de ansatte i forsvaret, og for det andet, at det danske forsvar kan fungere korrekt og sikkert i de internationale missioner, der er forsvarets hovedopgave.
Forårets betænkning kommer som resultat af et radikalt forslag, og vi hilser det derfor også velkomment, at der nu er kommet forslag til fornyelse af disse regler, af disse love.
Vores udgangspunkt ved nedsættelsen af udvalget om den militære straffe- og retsplejeordning var, at der i fredstid bør gælde ens strafferet for ansatte i militæret og for civile.
Endvidere ønskede vi et opgør med den forkætrede § 15 også kaldet skraldespandsparagraffen.
Endelig så vi et behov for at afskaffe de militære chefers rolle i forbindelse med straffesager.
Samtidig lægger vi stor vægt på det internationale arbejde i forsvaret.
Det er jo forsvarets kerneydelse.
I internationale missioner kan danske soldater komme i situationer, hvor grove pligtforsømmelser eller uagtsomhed kan have voldsomme konsekvenser.
Vi anerkender derfor behovet for, at der her må gælde særlige strafferegler.
Men disse særlige forhold gør sig ikke gældende under normale forhold i Danmark, og der har vi altså meget svært ved at se behovet for at stille militært personel anderledes end eksempelvis politibetjente.
Politibetjente er også bevæbnede, og også her er der behov for klare kommandoveje og disciplin, og hvis politiet kan fungere tilfredsstillende uden en særlig straffelov, så burde forsvaret vel også kunne i fredstid i Danmark.
Vi mener derfor, at den militære straffelov alene bør gælde for personel i international tjeneste.
I international tjeneste har Den Internationale Straffedomstol selvsagt afgørende betydning, ligesom domstolen er et vigtigt mål for dansk udenrigspolitik i øvrigt.
Vi finder det særlig uheldigt, at lovforslaget ikke følger domstolen i spørgsmålet om straffrihed ved ordre; hvor regeringen internationalt taler varmt for Den Internationale Straffedomstol, bruger man samtidig ikke de formuleringer i den danske lovgivning.
Derfor vil vi i udvalgsarbejdet og i øvrigt ønske i tråd med ICC, Den Internationale Straffedomstol, at handlinger under ordre er strafpligtige, medmindre en række forhold er gældende, jævnfør i øvrigt mindretallets udtalelse.
Det ville være oplagt at bede Den Internationale Straffedomstol om at vurdere forslagets ordlyd, og om det lever op til de standarder, vi i øvrigt gerne vil have det skal gøre i forholdet til Den Internationale Straffedomstol.
Der er også et par andre problemer, som vi også har diskuteret i debatten i dag, som vi også vil forfølge i udvalgsbehandlingen fra Det Radikale Venstres side.
Hele diskussionen om at overlade det til forsvarsministeren at indskrænke den enkeltes foreningsfrihed er problematisk.
Vi finder, at man bør præcisere forslaget markant og sikre en ligelig balance mellem hensyn til foreningsfrihed og til samfundets forsvar.
Vi finder også diskussionen om tortur og torturkonventionen særdeles relevant, og det er selvfølgelig også et emne, der bør dyrkes under udvalgsbehandlingen, så vi også på dette punkt sikrer, at lovforslaget lever op til internationale standarder og konventioner.
Så er vi også bekymrede i forhold til eksempelvis det høringssvar, der kom fra mediernes side.
Man er selvfølgelig nødt til at forholde sig til diskussionen i forhold til ytringsfrihed og demokrati, jævnfør det høringssvar, som blev diskuteret for kort tid siden.
Vi støtter forslaget om en militær disciplinarlov, vi lægger vægt på, at forsvaret vil søge at skabe overblik over de gældende pligter på tjenestestederne og styrke uddannelsen af de chefer, der skal anvende disciplinarreglerne.
Endvidere er forslaget om et disciplinarnævn og klagemulighed til domstolene positivt.
Så for at opsummere så finder vi, at der er mange positive elementer i lovforslagene.
Men vi er ikke overbeviste om, hvorfor en militær straffelov bør gælde i fredstid i Danmark.
Det er et spørgsmål, der er meget fundamentalt.